18 Ke therešo gore go ikwa o le molato ke tsela yeo letswalo le re botšago ka yona gore re fošitše. Ge modiradibe a ikwa ka tsela e bjalo gomme a šušumeletšega go itshola, a ka lebalelwa le dibe tše dikgolokgolo. Ka mohlala, kgoši Dafida o ile a ba le molato o mogolo eupša o ile a lebalelwa ka baka la go itshola ga gagwe ka pelo ka moka. Go hloya ga gagwe tsela ya gagwe e fošagetšego gotee le boikemišetšo bja gagwe bja go kwa melao ya Jehofa go tloga ka nako yeo go ya pele, go ile gwa dira gore a bone ka mahlo a gagwe gore Jehofa “o lokile e bile o ikemišeditše go lebalela.” (Psalme 51:1-19; 86:5) Lega go le bjalo, go thwe’ng ge e ba maikwelo a tseneletšego a go ba le molato le go hlabja ke dihlong a tšwela pele ka morago ga ge re itshotše e bile re lebaletšwe?